
Παλαιό Αρσάκειο. Άλλη μια γειτονιά του κέντρου της Πάτρας 

που πλήττεται από την ηχορρύπανση με αφορμή εκδηλώσεις…
Με αφορμή τα διάφορα φεστιβάλ πολιτικών νεολαιών αλλά και γενικότερα εκδηλώσεων που πραγματοποιούνται στον αίθριο χώρο του Παλαιού Αρσάκειου της Πάτρας το Δίκτυο Φορέων για την Προστασία από την Ηχορρύπανση θα ήθελε να επισημάνει τα εξής

Οι κάτοικοι του κέντρου και δη μιας πυκνοκατοικημένης γειτονιάς, αυτής του Παλαιού Αρσακείου της Πάτρας, καλούνται να αντιμετωπίσουν αρκετές μέρες το χρόνο συνθήκες που τους οδηγούν να ψάχνουν τρόπους διαφυγής από την οικία τους. Ο λόγος απλός, υπερβολική έκθεση σε θορύβους ηχητικών μηχανημάτων που παράγουν πολύ περισσότερα από τα επιτρεπόμενα ντεσιμπέλ μουσικής ή ομιλίας και τα οποία εγκαθίστανται στο αίθριο του Παλαιού Αρσακείου για να καλύψουν μεν ηχητικά τις εκδηλώσεις που πραγματοποιούνται χωρίς όμως κανόνες, μέτρο, ελέγχους. 
Ένα κτίριο, ολόκληρο οικοδομικό τετράγωνο, που θα μπορούσε να είναι κόσμημα αισθητικής για την Πάτρα και χώρος ήπιας χρήσης, τουλάχιστον σε επίπεδο ήχων, λόγω του σημείου που βρίσκεται μεταξύ δύο δρόμων Μαιζώνος και Κορίνθου με μεγάλο φόρτο κίνησης οχημάτων και σε πυκνοκατοικημένη γειτονιά του κέντρου, αποτελώντας όαση πρασίνου με χαμηλής όχλησης δραστηριότητες για την περιοχή. 

Αντ΄ αυτού με την πολιτική διαχείρισής του από το Δήμο οδηγούνται οι κάτοικοι άλλης μιας γειτονιάς του κέντρου να ψάχνουν λύσεις ή μόνιμης μετεγκατάστασής τους σε άλλη περιοχή της πόλης ή στην καλύτερη προσωρινής διαφυγής τις μέρες και ώρες που λαμβάνουν χώρα οι εκδηλώσεις στο Παλαιό Αρσάκειο.

Το Δίκτυο για την Προστασία από την Ηχορρύπανση ενώνει τη φωνή του με όλους τους συμπολίτες που θέλουν να μείνουν στο σπίτι που αυτοί επέλεξαν, απολαμβάνοντας το αγαθό της ησυχίας και μια ποιότητας ζωής που προστατεύεται από ένα πλέγμα νόμων, κανονισμών, αποφάσεων ακόμα και εκ του συντάγματος.

Καλούμε την εκάστοτε Δημοτική Αρχή και όλο το Δημοτικό Συμβούλιο που είναι ο διαχειριστής του ακινήτου και φέρει την ευθύνη της λειτουργίας και της όποιας ‘‘αξιοποίησης’’ του να προτάξει το συμφέρον της λειτουργίας της πόλης και των κατοίκων της αν θέλουμε να έχουμε κατοίκους που ζουν και εργάζονται στο κέντρο και όχι να το χρησιμοποιούν περιστασιακά.   

